শ্রীলঙ্কার কাছে ঘরের মাঠে প্রথম টি টোয়েন্টিতে বিপর্যস্ত হওয়ার পরে ধোনি এখনও অস্বাভাবিক রকমের শান্ত। এদিকে তাঁর নিন্দুকরা নখদাঁত একটু একটু করে বের করতে শুরু করে দিয়েছেন। অস্ট্রেলিয়ার মাটিতে ওয়ানডে সিরিজে হারের পরে ধোনি-বিরোধী হাওয়া প্রবল থেকে প্রবলতর হয়েছিল। কিন্তু টি টোয়েন্টি সিরিজে অস্ট্রেলিয়াকে নাককান মুলে হারানোর পরে হাওয়া অন্য দিকে ঘুরে গিয়েছে। শ্রীলঙ্কার কাছে হারের পরে আবারও সমালোচনা শুরু হয়ে গিয়েছে ধোনির। ধোনি-বিরোধী হাওয়াও উঠতে শুরু করে দিয়েছে। শুক্রবার দ্বিতীয় টি টোয়েন্টি ম্যাচ। অগ্নিপরীক্ষার সামনে ভারত। জিতে সিরিজে সমতা ফেরাতে হবেই। সেই ধোনি এখন ঘুরিয়ে বলছেন, ‘‘বিশ্বকাপ পর্যন্ত কেবল টপ অর্ডার রান করে যাবে, তা তো হয় না। সেক্ষেত্রে লোয়ার অর্ডারের ভাল করে  পরীক্ষাই হবে না। এরকমও তো হতে পারে, বিশ্বকাপে সরাসরি লোয়ার অর্ডার ব্যাট করতে নামল। আর চাপে পড়ে গেল। তার থেকে ভাল এখনই লোয়ার অর্ডার পরীক্ষায় বসুক। আন্তর্জাতিক ক্রিকেটের স্বাদ পাক।’’   
ধোনির কথায়, দীর্ঘদিন না কি ভারতীয়রা এমন ক্রিকেট ম্যাচ খেলেনি। প্রত্যেকে ব্যাট করার সুযোগ পেয়েছেন। চাপের মুখে সাবই পড়েছেন। ফলাফল হয়তো ভারতের পক্ষে যায়নি। আন্তর্জাতিক ক্রিকেটে চাপ কী জিনিস, তা অনুভব করা গিয়েছে। শ্রীলঙ্কার অখ্যাত অনামী বোলাররা ভাল বল করেছেন। ভারতীয়রা শ্রীলঙ্কার বোলারদের সঙ্গে এঁটে উঠতে পারেননি। দ্বিতীয় টি টোয়েন্টিতে কী হবে? আবারও কি ভারতীয়দের কঙ্কাল বেরিয়ে পড়বে? না কি প্রবল চাপ মাথায় নিয়ে সিরিজে সমতা ফিরিয়ে ভারতীয়রা দেখিয়ে দেবে ঘরের মাঠে হতে চলা বিশ্বকাপে কেন তাঁরা ফেভারিট? ক্রিকেট মহান অনিশ্চয়তার খেলা। কখন যে কোন দিকে তা মোড় নেয়, কে বলতে পারে!